Endnu et slag i AI krigen: Google forsøger at genopfinde internettet med AI overalt

Google brugte årets Google I/O til at sende et ret klart signal: selskabet tror ikke længere på, at fremtidens teknologi handler om apps, links og manuelle handlinger. I stedet skal AI være et konstant tilstedeværende lag, der arbejder i baggrunden og hjælper brugeren uden nødvendigvis at blive bedt om det hele tiden.

Det er samtidig svært ikke at se Google I/O som et direkte svar på presset fra især ChatGPT. For første gang i mange år føles det som om, Google reelt frygter at miste kontrollen over den måde mennesker bruger internettet på. Hvor Google tidligere var stedet, man gik hen for at finde information, vænner flere sig nu til bare at spørge en AI direkte. Det er den udvikling, Google nu forsøger at vende til sin fordel ved at gøre Gemini til centrum for Search, Android, YouTube, shopping og Workspace.

Google vil gøre AI usynligt

Meget af Google I/O handler derfor ikke bare om hurtigere AI-modeller, men om at gøre AI mere “usynligt”. Gemini skal ikke længere føles som en chatbot man aktivt åbner. Det skal være noget, der hele tiden arbejder i baggrunden på tværs af Googles tjenester.

Google lancerer blandt andet Gemini Spark, som beskrives som en 24/7 AI-agent, der kan overvåge mails, holde styr på kalenderaftaler, opsummere møder, organisere arbejdsopgaver og samle personlige daglige briefinger automatisk. Det mest interessante er næsten måden Google taler om teknologien på. Spark fortsætter eksempelvis med at arbejde i skyen, selv når brugeren lukker sin computer. Det er et ret markant skifte væk fra den klassiske idé om software som noget man aktivt åbner og bruger. I stedet vil Google have AI til at fungere mere som en permanent digital assistent, der hele tiden holder øje med hvad der sker og forsøger at hjælpe proaktivt.

Android skal hele tiden vise hvad AI’en laver

Den retning blev også tydelig i Android Halo, som også er blevet lanceret på Google I/O. Systemet skal vise, hvad AI-agenten arbejder på direkte øverst på telefonens skærm, så brugeren kan følge AI’ens handlinger uden at åbne en separat app.

Google virker generelt til at ville gøre AI til et integreret lag oven på hele Android frem for en selvstændig tjeneste. Samtidig lancerer selskabet nye multimodale modeller som Gemini Omni Flash, der kan generere video, billeder og tekst fra næsten enhver type input. Hele idéen virker til at være, at teknologien skal føles mere naturlig og mindre afhængig af klassiske brugerflader og apps.

Google vil eje hele AI-laget

Google I/O har altså ikke fokus på KUN Gemini-appen alene – nærmest tværtimod. Alt spredes ud over mange forskellige apps og tjenester. YouTube får nye AI-funktioner som Ask YouTube og Gemini-integration i Shorts. Workspace får dybere Gemini-funktioner. Chrome, Android og Search bliver tættere bundet sammen med AI-systemerne.

Det hele peger i samme retning: Google forsøger at bygge et samlet AI-lag oven på hele sit økosystem – og potentielt også oven på hele internettet. Målet virker ikke længere bare til at være at hjælpe brugeren med at finde information. Målet er at blive det system, der organiserer, filtrerer og håndterer informationen for brugeren.

Det er samtidig derfor, Google nu satser så massivt på dyre AI-abonnementer som AI Ultra til 100 dollars om måneden. Selskabet virker overbevist om, at avancerede AI-agenter bliver den næste store platform på samme måde som smartphones og cloud-tjenester tidligere blev det.

Er Google mere presset end normalt?

Spørgsmålet er så, hvor langt brugerne egentlig er klar til at lade Google – og i øvrigt også de andre tjenesteudbydere – gå. For jo mere Googles AI læser mails, overvåger kalendere, organiserer arbejdsopgaver og arbejder i baggrunden, desto mere afhængige bliver brugerne også af Googles systemer. Og jo mere lægger man hele sit digitale liv i Googles hænder – spørgsmålet er, om brugerne reelt tør det.

Efter årets Google I/O virker det dog ret tydeligt, at Google ser det som nødvendigt. For første gang i mange år føles det nemlig som om, internettets største selskab ikke længere tager sin position for givet. Og det vil de gøre noget ved.

Endnu et slag i AI krigen: Google forsøger at genopfinde internettet med AI overalt