Sonos lancerer Play og Era 100 SL

Det er efterhånden et stykke tid siden, Sonos sidst lancerede nye højttalere, og de seneste år har i høj grad været præget af udfordringer med software og platformen bag brandets ellers populære multiroom-system. Problemer med appen og funktioner i Sonos-økosystemet skabte sidste år betydelig kritik fra brugerne. Nu forsøger selskabet at rette fokus tilbage på det, der i sin tid gjorde Sonos til et af de mest populære lydbrands: et sammenhængende system af højttalere, der spiller sammen i hele hjemmet.

Som vi tidligere har skrevet er en del af løsningen nye produkter, og nu er det så officielt – Sonos lancerer Sonos Play og Sonos Era 100 SL. Begge modeller er udviklet med fokus på at gøre det lettere at bygge et Sonos-system, hvor flere højttalere kan forbindes på tværs af rum og udvides over tid.

Ifølge Sonos er ambitionen at bygge videre på det eksisterende system frem for at erstatte det med nye platforme. Nye produkter skal kunne indgå i samme økosystem og arbejde sammen med eksisterende højttalere.

“Meget teknologi giver løfter om innovation, men ender ofte med, at nye produkter blot erstatter gamle i stedet for at bygge videre på det, der fungerer,” siger Tom Conrad, CEO hos Sonos i pressemeddelelsen der annoncerer lanceringen. “Vi tror på, at den gode lydoplevelse ikke behøver starte forfra, hver gang du tilføjer noget nyt, men derimod skal blive bedre over tid. Sonos Play og Era 100 SL er et klart udtryk for, hvad Sonos er bedst til – nemlig at skabe produkter der opleves enkle på overfladen, men som er kraftfulde på grund af det system, som ligger bag.”

To højttalere med hver sin rolle i systemet

Sonos Play beskriver firmaet som en alsidig højttaler, der både kan bruges i hjemmet og tages med på farten. Højttaleren kan forbindes via WiFi til et Sonos-system og indgå i et multiroom-setup, hvor flere højttalere spiller sammen på tværs af rum. Den kan også parres i stereosæt eller bruges sammen med andre kompatible Sonos-højttalere.

Modellen har op til 24 timers batterilevetid og er IP67-certificeret, hvilket betyder, at den er beskyttet mod både vand og støv. Sonos Play er udstyret med en aftagelig strop og kan samtidig fungere som powerbank til opladning af en telefon. Højttaleren understøtter også Bluetooth-gruppering, hvor op til fire Sonos Play eller Move 2-højttalere kan kobles sammen.

Lyden tilpasses automatisk til omgivelserne gennem Trueplay-kalibrering, der analyserer rummets akustik og justerer lyden derefter. Højttaleren understøtter desuden stemmestyring, Spotify Connect, Apple AirPlay 2 og Sonos-appen, som samler musik, rum og enheder i ét samlet system.

En enklere (og billigere) indgang til Sonos

Den anden nyhed er Sonos Era 100 SL, som er tænkt som en mere enkel indgang til Sonos-økosystemet. Højttaleren er baseret på samme design som Era 100, men har et mikrofonfrit design og færre funktioner.

Era 100 SL kan bruges som en selvstændig højttaler i et rum, som stereopar eller som baghøjttalere i et hjemmebio-setup sammen med en kompatibel Sonos-soundbar. Målet er at tilbyde en solid og fyldig lydoplevelse i en model, der samtidig er lettere og billigere end mange andre Sonos-højttalere.

“Vi tror på, at den første højttaler, du tager med ind i hjemmet, skal lyde komplet i sig selv og endnu bedre i takt med at dit Sonos-system udvides,” siger Chris Kallai, vicepræsident for product creation hos Sonos. “Sonos Play og Era 100 SL tilbyder hver sin lytteoplevelse, som passer ind i den måde, folk indretter sig på, og som over tid er let at udvide med nye rum, nye øjeblikke og nye oplevelser.”

Fokus på systemet frem for enkeltprodukter

Sonos fremhæver, at hele ideen bag de nye højttalere er at gøre det nemmere at bygge et sammenhængende lydsystem i hjemmet. Brugere kan lytte til musik, podcasts, film og tv i forskellige rum og styre det hele fra samme app.

Systemet understøtter mere end 100 streamingtjenester, og brugerne kan vælge mellem WiFi eller Bluetooth afhængigt af situationen. Samtidig lægger Sonos vægt på, at højttalerne fortsat skal kunne fungere sammen med både ældre og nyere produkter i sortimentet.

Det lyder lidt som om, Sonos forsøger at komme tilbage til rødderne der gjorde mærket til en enorm succes, og komme ud over de mange problemer, mærket har haft med især software. Det burde være godt nyt for Sonos brugere, der har haft en hård tid de sidste par år.

Pris og tilgængelighed

Sonos Play og Sonos Era 100 SL kan forudbestilles på Sonos’ egen hjemmeside fra den 10. marts og vil være tilgængelige i udvalgte butikker fra den 31. marts 2026.

Sonos Play får en vejledende pris på 2.599 kroner, mens Era 100 SL får en pris på 1.499 kroner.

Sonos lancerer Play og Era 100 SL