TEST: Apple MacBook Air M5

MacBook Air har i mange år været Apples bud på den perfekte bærbare computer til dem, der vil have en let maskine uden at gå på kompromis med ydelsen. Med introduktionen af M5-chippen fortsætter Apple den udvikling. Resultatet er en opdatering, der måske ved første øjekast virker forholdsvis beskeden, men som i praksis gør en allerede stærk computer endnu mere kompetent.

Den nye MacBook Air M5 fås som tidligere i både 13 og 15 tommer, og ved første øjekast ligner den til forveksling sin forgænger. Apple har nemlig ikke ændret designet. Kabinettet er stadig fremstillet i aluminium og fremstår tyndt, let og solidt på samme tid. Det betyder også, at den nye model i praksis føles identisk med M3- og M4-generationerne. Det er dog langt fra en kritik. MacBook Air er stadig en af de mest elegante bærbare computere på markedet. Den er let at have med i tasken, og selv 15-tommer-modellen føles overraskende kompakt.

Den tynde profil gør, at computeren nærmest forsvinder i tasken sammen med andre ting. Apple tilbyder fire farver: himmelblå, midnat, stjerneskær og sølv. Den nye himmelblå variant giver serien et frisk pust, men ellers er udtrykket klassisk Apple. Noget af det mest interessante ved designet er stadig, hvad der ikke er der. MacBook Air er nemlig helt passivt kølet. Der er ingen blæser og dermed heller ingen støj. Det gør oplevelsen markant mere behagelig i daglig brug, især hvis man arbejder i stille omgivelser eller bruger computeren i længere perioder.

En skærm der stadig er flot – men ikke perfekt

MacBook Air M5 er udstyret med Apples Liquid Retina-skærm i enten 13,6 eller 15,3 tommer. Den leverer op til 500 nits lysstyrke og understøtter en milliard farver. Skærmen leverer et klart og skarpt billede, hvor tekst står tydeligt og farver fremstår naturlige. Den fungerer glimrende til daglig brug som webbrowsing, dokumentarbejde, streaming og lettere billedredigering, og Apples farvekalibrering gør, at billeder og video generelt ser rigtig godt ud.

Når det er sagt, begynder nogle konkurrenter efterhånden at presse Apple lidt på skærmområdet. 500 nits er stadig fint i de fleste situationer, men jeg havde gerne set lidt højere lysstyrke. I meget lyse omgivelser kunne lidt ekstra punch have gjort skærmen endnu mere behagelig at arbejde på. 15-tommer-modellen giver naturligvis mere plads til multitasking og føles mere komfortabel, hvis man arbejder meget på sin bærbare, mens 13-tommer-versionen til gengæld er endnu lettere at tage med rundt.

M5 giver mærkbar ekstra kraft

Den største nyhed i MacBook Air M5 er – naturligvis – den nye M5-chip. Apple fortsætter med at forbedre sin Apple Silicon-platform, og M5 er endnu et skridt fremad. Chippen består af en 10-core CPU og op til en 10-core GPU, og derudover indeholder den en Neural Accelerator i hver kerne, hvilket giver markant bedre AI-ydelse. Apple fremhæver især forbedringer inden for AI-opgaver. Ifølge virksomheden kan MacBook Air med M5 levere op til fire gange hurtigere AI-ydelse sammenlignet med M4 og op til 9,5 gange hurtigere end M1. Men selv uden AI-arbejdsgange er ydelsen imponerende.

I Geekbench 6 scorer MacBook Air med M5 omkring 4166 i singlecore og 16976 i multicore, hvilket placerer den solidt blandt de hurtigste ultrabærbare computere på markedet. Mange Windows-baserede ultrabooks med Intels Core Ultra-processorer ligger stadig lavere i singlecore-ydelse, og Apples chipdesign giver stadig en tydelig fordel i effektivitet. Den forbedrede hukommelsesbåndbredde på 153 GB/s hjælper også med at holde systemet responsivt, selv når mange apps er åbne samtidig. Resultatet er en computer, der føles hurtig i alt fra almindelig kontorbrug til mere krævende opgaver.

Overraskende stærk til spil

MacBook Air M5 er ikke designet som en gaming-computer, men M5 viser tydeligt, hvor langt Apple Silicon er kommet. Selv uden aktiv køling formår MacBook Air at holde et stabilt ydelsesniveau – også under mere krævende opgaver. Jeg prøvede blandt andet Civilization VII, som i øjeblikket ligger på Apple Arcade. Spillet kører overraskende godt på MacBook Air M5. Ved medium settings flyder gameplayet helt smooth, også når der sker meget på skærmen. Jeg prøvede også Baldur’s Gate i den nyeste version, og det kører uden nogen form for problemer. Det er ret imponerende, når man tænker på hvor tynd computeren er, og at der ikke er nogen blæser til at hjælpe med kølingen.

MacBook Air M5 bliver ikke en gamingmaskine, men den kan uden problemer håndtere flere moderne titler, hvis man skruer lidt ned for detaljerne.

Stadig helt lydløs

Den passive køling er stadig en af de mest fascinerende egenskaber ved MacBook Air. Selv når computeren presses, forbliver den helt lydløs. Der er ingen blæser der starter, ingen støj og ingen vibrationer. Under længere spilsessioner eller tungere arbejdsopgaver kan kabinettet blive varmt, men det føles sjældent problematisk. Apple har tydeligvis finjusteret balancen mellem ydelse og temperatur, og resultatet er en computer, der føles både hurtig og behagelig at arbejde på.

Trådløse forbindelser i topklasse

En interessant nyhed er Apples egen N1-chip til trådløs kommunikation. Den understøtter både Wi-Fi 7 og Bluetooth 6, hvilket giver højere hastigheder og mere stabile forbindelser. I praksis kan forskellen faktisk mærkes. Overførsel af store filer over Wi-Fi går voldsomt hurtigt, og forbindelsen føles generelt meget stabil. Det samme gælder AirDrop, hvor filoverførsler mellem Apple-enheder går imponerende hurtigt. Hvis man arbejder meget med store filer eller ofte flytter billeder og video mellem enheder, er det en forbedring, man hurtigt lægger mærke til.

Lyden overrasker stadig

Lydsystemet i MacBook Air M5 er endnu et område, hvor Apple imponerer. Det er næsten svært at forstå, hvordan så tynd en computer kan levere så fyldig lyd. Højttalerne understøtter rumlig lyd og Dolby Atmos, og resultatet er langt bedre end på de fleste bærbare i samme størrelse. Dialog står klart, og der er overraskende meget fylde i lydbilledet. Det betyder også, at man sagtens kan se film eller spille uden at savne eksterne højttalere.

Mere lagerplads og en lidt højere pris

En af de mere praktiske forbedringer er lagerpladsen. MacBook Air M5 starter nu med 512 GB som standard, hvilket er dobbelt så meget som tidligere. Det giver langt bedre plads til apps, projekter og filer, og samtidig er SSD-ydelsen forbedret betydeligt, så filer åbner hurtigere og store projekter flyttes hurtigere rundt.

Prisen stiger dog en smule. 13-tommer-modellen starter nu ved 9.999 kroner, mens 15-tommer-versionen starter ved 11.999 kroner. Det er 500 kroner mere end tidligere, men til gengæld får man jo så også de 256 GB ekstra lagerplads. Når man samtidig tager inflationen i betragtning, er prisstigningen faktisk ret rimelig. Når det er sagt, er næsten 10.000 kroner stadig mange penge for en bærbar computer, og 12.000 kroner for 15-tommer-modellen er bestemt heller ikke småpenge.

Der findes også et interessant alternativ i Apples eget sortiment. Den nye MacBook Neo starter ved 5.499 kroner og er for mange brugere mere end kraftig nok til almindelige opgaver som tekstbehandling, regneark og webbrowsing. På den måde kan MacBook Neo faktisk vise sig at være en af de største konkurrenter til MacBook Air M5.

En lidt kedelig – men stadig imponerende – opdatering

MacBook Air M5 er ikke en dramatisk opdatering. Designet er identisk med tidligere generationer, og mange af forbedringerne ligger under overfladen. Hvis man allerede ejer en MacBook Air med M3 eller M4, er der derfor ingen grund til at ræse ud og købe den nye model. Men det ændrer ikke ved, at MacBook Air stadig er en af de bedste bærbare computere på markedet. Kombinationen af lav vægt, høj ydelse, lang batteritid og helt lydløs drift er stadig svær at slå.

Jeg må også indrømme, at det stadig føles lidt skørt, hvor mange kræfter Apple har pakket ind i så tynd en computer. Selv spil og mere krævende programmer kan køre uden problemer, og maskinen forbliver helt lydløs imens. Hvis man er på jagt efter en ny, let bærbar computer, er MacBook Air M5 stadig et af de mest oplagte valg på markedet. Man får en fuldfed Mac-oplevelse i en ekstremt tynd indpakning – og det er stadig ret imponerende.

Du kan læse mere om MacBook Air M5 hos Apple selv her.

TEST: Apple MacBook Air M5