Samsungs vilde skærm-opgradering: Ny titanium-teknologi Flex Titanium skal overhale Apples rygtede foldbare iPhone

Hvis der er én ting, der stadig deler vandene, når vi taler om foldbare telefoner, så er det den velkendte foldelinje midt på skærmen. Den kan mærkes med fingeren, og den kan ses i sollys. Men nu vil Samsung gøre noget seriøst ved problemet.
Med udgangspunkt i syv generationers erfaring med foldbare skærme introducerer de nu Flex Titanium – en teknologi, der kombinerer råstyrke med et markant fladere skærmdesign.

Er det Apple, der har presset Samsung i gang?

Selvom Samsung præsenterer dette som en naturlig evolution, er det svært ikke at læse mellem linjerne her. Rygterne om en kommende foldbar iPhone – en “iPhone Fold” – har svirret længe, og det er velkendt i branchen, at Apple stiller ekstremt strenge krav til skærmkvaliteten, før de overhovedet overvejer at gå ind i kategorien. Apple har med stor sandsynlighed presset Samsung Display (som leverer skærme til Apples iPhones) til at udvikle netop denne form for teknologi for at eliminere foldelinjen helt.
Ved at lancere teknologien nu i deres egne enheder, sørger Samsung behændigt for at komme Apple i forkøbet og cementere sig selv som kongen af de foldbare skærme, før Cupertino-giganten overhovedet når at melde sig ind i kampen.

Rumfartsmateriale i lommen

Selve teknologien bag Flex Titanium trækker på materialer, som man normalt finder i satellitter og Mars-rovere. Samsung har formået at rulle titanium så ekstremt tyndt ud, at det svarer til en tredjedel af tykkelsen på et menneskehår. Det er blevet til en ultra-tynd titaniumfilm, som ligger lige under selve skærmen og gør den 20 gange stærkere end før.
Derudover ligger der en særlig titaniumplade i bunden af skærmen. Pladen er udstyret med mikroskopiske huller, der gør, at metallet kan bøje ubesværet, når du lukker telefonen. Det fjerner de luftlommer, der normalt opstår under skærmen, og resultatet er en langt mere jævn og flad overflade, når telefonen er åben.
Samtidig er selve skærmpanelet opdateret med nye materialer, som leverer mere levende farver og reducerer strømforbruget markant. Det burde give en mærkbar forbedring af batteritiden på de nye telefoner.

Debut ved næste Galaxy Unpacked

Vi skal ikke vente længe på at se teknologien i aktion. Samsung bekræfter, at Flex Titanium får officiel debut i den næste generation af deres foldbare telefoner – hvilket med stor sandsynlighed betyder de kommende efterfølgere til Galaxy Z Fold- og Flip-serien.
De endelige detaljer og de konkrete telefoner bliver præsenteret ved Samsungs næste store Galaxy Unpacked-event, som vi her på iNPUT naturligvis dækker tæt. Så må vi se, om Apple sidder og kigger misundeligt med på sidelinjen.

Samsungs vilde skærm-opgradering: Ny titanium-teknologi Flex Titanium skal overhale Apples rygtede foldbare iPhone